༄༅། ། རྒྱ་གར་སྐད་དུ། སཱི་ཏཱ་ཏཱ་རེ་སཱ་དྷ་ནཾ། བོད་སྐད་དུ། སྒྲོལ་མ་དཀར་མོའི་སྒྲུབ་པའི་ཐབས། འཕགས་མ་སྒྲོལ་མ་ལ་ཕྱག་འཚལ་ལོ། ། ཆེད་དུ་ཟླ་བ་དྲུག་གི་བར། ། སྒྲོལ་མའི་འཁོར་ལོ་སྒོམ་པ་པོས། ། དངོས་གྲུབ་ཐམས་ཅད་འཐོབ་འགྱུར་ཞིང་། ། འཆི་བའི་སྐྱོན་གྱིས་མ་གོས་པའི། ། ངག་གི་དབང་ཕྱུག་གནང་བྱས་ལ། ། འཆི་བདག་སླུ་བ་བསྡུས་པ་ལས། ། ཕྱུང་ནས་སྒྲོལ་མ་དཀར་མོ་ནི། ། བསྒོམས་ནས་འཇིགས་པ་ཉམས་བྱེད་མ། ། བཞི་པའི་སྡེ་ཚན་དང་པོ་ཨཱ། ། བཅས་ལས་ནམ་མཁར་འོད་ཟེར་སྤྲོས། ། པད་དཀར་ཟླ་བའི་གདན་བལྟས་ལ། ། གསུམ་ལ་སྐྱབས་འགྲོ་ཡང་བརྗོད་བྱ། ། རང་བཞིན་སྒྲོ་བཏགས་གཞོམ་ཆེད་དུ། ། སྐད་ཅིག་སྟོང་པ་ཉིད་དུ་བལྟ། ། དེ་ནས་སྔོན་གྱི་སྨོན་ལམ་དབང་། ། བྱང་ཆུབ་སེམས་ཀྱི་ཡི་གེ་བསྒོམ། ། པདྨ་དཀར་པོའི་དབུས་གནས་པའི། ། ཟླ་བའི་གཟུགས་ཀྱི་སྟེང་དུ་ནི། ། རྡོ་རྗེ་སྐྱིལ་མོ་ཀྲུང་བཅས་པ། ། མཆོག་སྦྱིན་པ་དང་ཨུཏྤལ་འཛིན། ། སྟོན་ཀའི་ཟླ་བའི་འོད་རྣམ་ཅན། ། ཟླ་བའི་རྒྱབ་ལ་མཉམ་བརྟེན་པའི། ། རྒྱན་རྣམས་ཐམས་ཅད་ཡོངས་སུ་རྫོགས། ། བཅུ་དྲུག་ལོ་ལོན་ལུས་ཅན་མ། ། སངས་རྒྱས་ཀུན་དང་དེ་སྲས་ཀྱི། ། ཡུམ་ནི་འདོད་པའི་གཟུགས་འཛིན་མ། ། སྒྲོལ་མ་དེ་ཡི་སྙིང་གར་བསྒོམ། ། འཁོར་ལོ་འོད་ཟེར་དཀར་པོ་ཅན། ། རེའུ་མིག་བརྒྱད་ལ་ཡི་གེ་བརྒྱད། ། ཡོངས་སུ་བསྐོར་བར་བྱ་བའོ། ། ཨོཾ་ཧཱ་གསལ་བྱེད་དབུས་གནས་པའི། ། བསྒྲུབ་བྱའི་མིང་ནི་ལྟེ་བར་བྱ། ། ཟླ་དྲུག་རྩེ་གཅིག་པའི་ཡིད་ཀྱིས། ། ངེས་པ་བརྟན་པོ་དག་ཏུ་བྱ། ། ཡི་གེ་བཅུ་པའི་སྔགས་འདི་ནི། ། མི་སྐྱོ་ཡིད་ཀྱིས་བཟླ་བྱ་སྟེ། ། ཨོཾ་གྱི་ཡི་གེ་དང་པོར་སྦྱིན། ། ཕྱིས་ནི་ཏཱ་རེ་རབ་ཏུ་སྦྱར། ། ཏུཏྟཱ་རེ་ལ་ཏུ་རེ་ཕྱིས། ། སྭཱ་ཧཱ་མཐའ་རུ་ལས་ཀུན་བྱེད། ། ཚངས་དབང་ཁྱབ་འཇུག་ཟླ་ཉི་དང་། ། དྲག་པོ་ཕྱོགས་སྐྱོང་འདོད་ལྷས་ཀྱང་། ། བ་སྤུའི་རྩེ་མོའང་གཅོད་མི་ནུས། ། འཆི་བདག་ལས་རྒྱལ་སྒྲོལ་མ་བཞིན། ། སྐྲ་དཀར་གཉེར་མ་སྐལ་ངན་ནད། ། དབུལ་བ་ལ་སོགས་མདོར་བསྡུས་ན། ། སེང་སོགས་འཇིགས་པ་ཆེ་བརྒྱད་དང་། ། སྡུག་བསྔལ་རབ་ཏུ་འཇོམས་བྱེད་པ། ། བསྐུལ་བ་མེད་པར་གུས་བཏུད་པར། ། ཁང་བཟངས་རིན་ཆེན་སོགས་ཀྱང་འདུ། ། རལ་གྲི་དང་ནི་མིག་སྨན་དང་། ། རྐང་པ་བུམ་པ་བཟང་སོགས་འགྲུབ། ། ཚིགས་བཅད་མཁན་དང་སྙན་ངག་དང་། ། བློ་རྣོ་ཤེས་རབ་དྲི་མེད་འགྱུར། ། གཞན་ཡང་ཅི་འདོད་དངོས་གྲུབ་ནི། ། འཁོར་ལོ་དེ་ལས་འབྱུང་བར་འགྱུར། ། སྒྲོལ་མ་དཀར་མོའི་སྒྲུབ་པའི་ཐབས། ། ནད་དང་འཆི་བ་རྣམ་ཉམས་པ། ། གང་ཞིག་ཕྱུང་ནས་དགེ་བསགས་པ། ། དེས་ནི་སྐྱེ་འགྲོ་སྒྲོལ་བར་ཤོག། སྒྲོལ་མ་དཀར་མོའི་སྒྲུབ་པའི་ཐབས་ངག་གི་དབང་ཕྱུག་གྲགས་པའི་སློབ་མ་ཐུ་བོས་མཛད་པ་རྫོགས་སོ། ། པཎྜི་ཏ་དོན་ཡོད་རྡོ་རྗེ་དང་། ཁམས་པ་ལོ་ཙཱ་བ་དགེ་སློང་བ་རིས་བསྒྱུར་བའོ། །